AlexejDobrolubov/national_council_slovak_2010 huggingface dataset:
51. schôdza NR SR - 11.deň - A. dopoludnia
Dátum: 2015-05-22
Poslanec: Osuský, Peter (-)
Druh vystúpenia: Vystúpenie

95. Vážená pani predsedajúca, vážení predkladatelia, vážený spravodajca, len veľmi stručne s takou, niekto by povedal, "in eigener Sache", vo vlastnej veci, poznámkou k tomu, čo predniesol pán poslanec Matovič. No, fakt je ten a hovorím to len ako vicestarosta, nie ako starosta, že vo svojom vystúpení niekoľkokrát povedal, ako starostovia predali a zanikli kvôli nim. Len na pravú mieru treba uviesť, že starosta sám osebe môže predať len psiu búdu svojho psa na svojom pozemku. Nemôže nič predať bez súhlasu zastupiteľstva. Teda tie škôlky zanikali so súhlasom volených zástupcov ľudu a nie starostov. To je, dokonca ten starosta pri predajoch ani nehlasuje. V Starom Meste nikdy starosta a zrejme, samozrejme, ani inde nemá hlasovacie právo. Takže toľkoto len k tomu, kto je zodpovedný za predaje - všetci volení zástupcovia ľudu, ktorí v konkrétnom prípade za ne hlasovali. Hovorím to ako vicestarosta, ktorý mal na starosti materské školy v mestskej časti, kde za štyri roky nedošlo k prípadu, že by dieťa, ktoré je územne príslušné, nedostalo miesto v škôlke. Paradoxne teda u nás sme tento problém nikdy nemali a v tých desať tisícoch, ktoré správne zmienil poslanec Matovič, Staré Mesto nemá ani jedno dieťa. Ale potreboval som to povedať kvôli poriadku a spravodlivosti voči tým, ktorí sú skutočne zodpovední. Ďakujem.
51. schôdza NR SR - 11.deň - A. dopoludnia
Dátum: 2015-05-22
Poslanec: Osuský, Peter (-)
Druh vystúpenia: Vystúpenie s faktickou poznámkou

87. Ďakujem pekne obidvom kolegom. No, k tomu počtu skutočne musím povedať, že tak ako v prezidentských voľbách je postavená latka na istý počet podpisov a kto ho splní, ten kandiduje, i keby kandidátov bolo 227 na prezidenta, neexistuje už potom prehlásiť, že ale z nich len týchto prvých päť. To už by bolo, by som povedal, protirečenie s kritériom, ktoré to umožňuje. Takže to je bod, ktorý sa musí akýmsi spôsobom vyriešiť. Ale ten návrh, že by to bolo len prvých 150, to zas nie, ak je kritérium vopred pevne postavené. Samozrejme, treba rátať s tým, že keď si pomyslíme, že veľké petície prinášajú stovky tisíc podpisov, 150 kandidátov po 10-tisíc podpisov je 1,5 milióna. Sčítavanie hlasov by, samozrejme, tiež asi bolo oveľa komplikovanejšie. Ale pravda je, že demokracia niečo stojí. Takže ja by som sa rozhodne neopieral o nejakú ekonomickú argumentáciu. Každopádne nedomnievam sa, že by ešte raz tento parlament v roku 2016 v prípade prijatia tohto zákona osídlili nezávislí. A potvrdzujem to, čo tvrdím, že nedomnievam sa, že táto idea, hoci nie je zavrhnutiahodná, božechráň, že je spasiteľná. To znamená, že nezanedbateľná časť občanov, ktorí kašlú na veci verejné z podstaty veci, zo svojho založenia, nie pretože by ich tak strašne všetci na zemeguli sklamali, tak je dosť veľká na to, že tie margá tých, ktorí nechcú politické strany, ale zároveň chcú voliť, sú také, že by to dramaticky neotriaslo štruktúrou, na akú je naša demokracia navyknutá a nastavená. Ale, prosím, ako úvaha je to otvorené pre ďalšie pracovanie s tým. Ďakujem.
51. schôdza NR SR - 11.deň - A. dopoludnia
Dátum: 2015-05-22
Poslanec: Osuský, Peter (-)
Druh vystúpenia: Vystúpenie v rozprave

81. Vážený pán predseda, vážení predkladatelia, vážený spravodajca, vážená snemovňa, nebudem dlho diskutovať, ale dovolil by som si na úvod, a to bude asi jediné, čo vás možno celkom predkladateľov nepoteší, vysloviť istú drobnú pochybnosť o tom, že občania nesúhlasia so systémom, aký je, čo odvodzujete, samozrejme, od jednotlivých názorov, celkom oprávnene, ale to sú kazuistiky. Účasť vo voľbách je taká, že možno nie tak ako v krajinách, kde sú povinné voľby a účasť na nich je teda povinná, ale očividne sa už za štvrťstoročie občania akosi stotožnili so systémom viacerých politických strán, po ktorých sa v novembri volalo a ktorý je štandardný v celom svete, a chápu tú, by som tak povedal, základnú zaradenosť do myšlienkových prúdov podľa politických strán. Ale oprávnene iste by sa dalo diskutovať o tom, že existujú iste nie jednotlivci, ale iste i väčšie počty občanov, ktoré by uvítali váš návrh. Ja sám nejako kategoricky by som mu nečelil. To bola jediná taká, taký komentár k tomu, že nedomnievajme sa, že prevažná väčšina občanov kategoricky odmieta existujúci systém a že ak by sa zaviedol tento systém, takže by sa parlament vyľudnil od politických strán a zaľudnil nezávislými kandidátmi. To si proste nemyslím, hoci by to zdanlivo z toho posolstva tak trochu vyznievalo. Ale nikdy by ma nenapadlo podozrievať kolegu Mičovského, že by čokoľvek predkladal nie inak ako s čistým srdcom, takže to len teda na okraj. A potom mám takú jednu technickú otázku. Ak sa stanoví hranica, a tá sa musí stanoviť, pre počet získaných podpisov, trošku mi tam s tým koliduje, aj keď vy mi správne poviete, a bodaj by ich bolo 150, možno ich bude len 64, čo to zvládnu. Čo ak sa nájde 173 takých, ktorí nazbierajú desaťtisíc podpisov? Neexistuje, ak je hranica 10-tisíc podpisov, povedať, že ich môže byť len 150. Musí ich byť toľko, ktorí to splnili. To znamená, nie je možné vopred určiť, koľko ich bude, keď neviem, koľkí nazbierajú, ale tí majú určenú hranicu. Ak bude kvalifikácia na výšku 234, tak nemôžem povedať, viete čo, vy sa mi tak nejak nepáčite, vy ste síce skončili 234., ale nepôjdete do finále. Teda musí ísť každý do finále, aj keby ich bolo 192. To len tak jako technická otázka. Inak dá sa povedať, že ten návrh dáva možnosť nezávislým. Nemyslím si, že by narušoval princípy demokracie, a rozhodne sa nebudem brániť v ďalšom sledovaní jeho vývoja.
51. schôdza NR SR - 9.deň - A. dopoludnia
Dátum: 2015-05-20
Poslanec: Osuský, Peter (-)
Druh vystúpenia: Vystúpenie s faktickou poznámkou

32. Chcem povedať, že toto je ďalší jednoznačne nestranícky zákon. Aj keď je tu, hádam, len traja, štyria kolegovia z vládnucej strany, chcel by som povedať, že keď už nie oni, tak aj oni majú deti a to, čo hovorila Lucia v závere o dôchodkovom systéme, je veľmi dôležité. Čím skôr sa dieťa naučí, že je povinné podávať istý výkon, že ten výkon mu zabezpečuje isté postavenie, hoc len v matersko-školskej komunite, že sa niečo deje na základe pokynu, ktorý treba splniť, čo povie teta učiteľka a vychovávateľka, tak je to veľmi cenné v svetle tom, že, a teraz možno budem zlý, ale presne to, o čom hovorí Lucia, pologramotní, nevzdelaní a hlavne nenavyknutí plniť pokyny, podriadiť sa a podávať výkony, sú odsúdení na živorenie akokoľvek, pretože za päťdesiat rokov, za šesťdesiat môjho života sa veľa zmenilo. Mnohé veci, ktoré sa kedysi robili ručne a stačilo na to byť aj negramotný, už dnes takmer všetky robia stroje. Pre ľudí, ktorí sú nevzdelaní, neochotní plniť žiadosti a pokyny svojich napríklad klientov v služobnom sektore, sú odsúdení na zlé konce. A v tomto zmysle to "ohýbaj ma mamko, kým som ešte Janko", je presne, ako hovorí Lucia, tá najlepšia investícia. Lebo ohýbať ich v Leopoldove a v Ilave je drahé, neplodné a zbytočné.
51. schôdza NR SR - 3.deň - A. dopoludnia
Dátum: 2015-05-07
Poslanec: Osuský, Peter (-)
Druh vystúpenia: Vystúpenie s faktickou poznámkou

42. Ďakujem pekne. Pán poslanec Blaha, dalo sa vo vašom prejave i s niečím nepochybne súhlasiť. Ale musím povedať, že neustále upadáte do potreby použiť niektoré mantry alebo niektoré ustálené spojenia typu nadnárodné monopoly, neoliberalizmus a podobne. Skôr sa budem venovať tým nadnárodným monopolom. Viete, zdôvodniť stav dnešného Somálska vykorisťovaním nadnárodnými monopolmi, no neviem. Podobne Rwandu a čokoľvek. Predstava, že za to, čo sa tam dialo, sú zodpovedné nadnárodné monopoly, pýtam sa, ktorí? Jacobs Suchard Figaro, U. S. Steel alebo ktorý nadnárodný monopol rozvracia Somálsko, Afganistan a podobne? Myslím si, že túto vložku netreba vsúvať do všetkého, tak ako nedávame cibuľu do krémešov. Pokiaľ ide o rozvrat Afganistanu, no ten začal kedysi a nepochybne na počiatku nebola americká ani žiadna iná, NATO armáda, ale opäť, tak ako povedal kolega Šebej, mnohokrát sa jedná o vzplanutie niečoho, čo tam bolo bez ohľadu na nadnárodné monopoly a na neoliberalizmus. Keď ste si vypočuli, ako ste oznámili v krátkom vstupe predtým, iránskeho veľvyslanca, no, môžte si zavolať, vo Viedni také vyslanectvo je, saudskoarabského veľvyslanca, ktorý vám zas povie možno iný pohľad vo výbore, prečo a čo sa deje v Jemene. Takže, áno, "audiatur et altera pars" hovorí sa, treba vypočuť aj druhú, tretiu a štvrtú stranu. Ale znova neopomenúť spomenúť nadnárodné monopoly sa mi zdá niekedy mimo misu.
51. schôdza NR SR - 3.deň - A. dopoludnia
Dátum: 2015-05-07
Poslanec: Osuský, Peter (-)
Druh vystúpenia: Vystúpenie s faktickou poznámkou

10. Ďakujem pekne. Pán kolega Mikloško, no, tak ako geograficky možno máte pravdu, že väčšina tých člnov, bárok, zúfalých rybárskych lodí odchádza od líbyjského pobrežia. Pravda ale je, že na nich sedia zďaleka nielen Líbyjčania. Všeobecne známe je, že od strednej Afriky cez somálsky Africký roh, Eritreu, Sýriu tam sedia ľudia zo všetkých kútov sveta. Samozrejme, môžme zo všetkého na svete obviniť Spojené štáty, ktoré ste tak nenápadne, nemenujúc, naznačili, že ich tam treba posielať všetkých. No musím ja za seba povedať, že je po boji každý generálom, že v rámci podpory demokracie sa môže, aj sa stalo, dá sa povedať, to, že svet sa poučil, že arabský svet je iný svet. A ja sám osobne by som sa teraz v nijakom spore medzi vraždiacimi sa moslimami neangažoval. Je problém, že sa obviňuje kdekto zo smrti státisícov ľudí, ale zabúda sa, že drvivá väčšina z tých obetí sú obete bratovražedného boja frakcií moslimskej viery. A preto sa mi zdá scestné obviňovať kohokoľvek iného z toho, čo sa tam deje, pretože vraždia sa medzi sebou, podobne ako v iracko-iránskej vojne moslimovia.
51. schôdza NR SR - 2.deň - A. dopoludnia
Dátum: 2015-05-06
Poslanec: Osuský, Peter (-)
Druh vystúpenia: Vystúpenie s faktickou poznámkou

84. Ďakujem pekne, pán predseda. Ústava Slovenskej republiky zakotvuje nedotknuteľnosť súkromného vlastníctva. Veríme tomu, že predovšetkým legálne nadobudnutého. Bolo by dobré, aby si ľudia uvedomili, že vlastníctvo je zároveň zodpovednosť. Dokonca i keď sa jedná o vlastníctvo fiktívnych, respektíve bezcenných akcií. Musím povedať, že je na prvý aj na druhý pohľad veľmi ľúbivé zaviesť zase nejakú službu zadarmo. Treba si ale zároveň uvedomiť, že centrálny depozitár a jeho pracovníci budú naďalej dostávať plat. A ten plat budú platiť očividne daňoví poplatníci, keď ho nebudú platiť tí, o ktorých, hoc aj bezcenné, účty sa starajú. To, že neprezrádzajú vlastníkom, aká je denná kótovaná cena na burze, je dané tým, že to nie je v ich popise práce. Ak dokázalo v medziobdobí 100-tisíc vlastníkov zrušiť svoje bezcenné akciové účty, je to len ukážka, že tí ostatní, často mladí ľudia relatívne, 40-roční, sú to, čomu slovenský jazyk hovorí nedbaji. A nedbajstvo a pohodlnosť a nevôľa pohnúť zadkom a mysľou sa proste platí. Platí sa vo forme, ktorú určuje zákon a ktorá prináleží depozitárovi cenných papierov. Urobiť teda ďalšiu službu na konto daňových poplatníkov je možno ľúbivé, nepochybne populistické, ale zároveň navádza, udržuje občanov krajiny v pocite, že sa nemusia starať o svoje veci. A tak ako sa vlastník nedostavanej stavby musí starať, aby sa tam deti nemohli hrávať a utrpieť úraz, musí sa aj vlastník akcií starať o svoj majetok, a nie ošetriť to bezplatne na konto ostatných, starajúcich sa... (Prerušenie vystúpenia časomerom.)
50. schôdza NR SR - 2.deň - B. popoludní
Dátum: 2015-04-24
Poslanec: Osuský, Peter (-)
Druh vystúpenia: Vystúpenie s faktickou poznámkou

224. Ďakujem pekne, pán predseda. No, pán minister, vnímali ste protirečenie medzi tým, čo ste hovorili ako jeden z tých kladov a inovujúcich prvkov v obsiahlom materiáli, ktorý dostali členovia zdravotného výboru, t. j. o presune pacienta skôr do špecializovanej ambulantnej starostlivosti, k všeobecnému lekárovi a tak ďalej, a zároveň k súbežnej propagácii budovania novej nemocnice, nových lôžok v krajine, o ktorej aj vrabce čvirikajú, že má priveľa akútnych lôžok, že jej chýbajú odsunové chronické lôžka. To znamená, vidím v tom protirečenie, že sa chválite tým, že bude menej hospitalizovaných, ale akútne je treba stavať. Vy ste povedali, že v tých mestách, kde funguje Charité a Semmelweis a tak ďalej, že zároveň sa stavajú PPP projekty. No možnože na to priatelia v Berlíne majú lepšie ako my, ale ten projekt nie je lacný. A ja sa znova pýtam, vy poviete, že, a kolegovi potvrdím, že od roku ´83 sa stará fakultná na Mickiewiczovej takmer nezmenila, lebo do nej nič nešlo. Ale nechať niečo schátrať a potom povedať, že je to nadranc, a preto musíme stavať nové, nie je celkom totožné s riadením dobrého hospodára. Lebo nemôžem nechať bez investícií 150-ročnú budovu a potom povedať, že je schátralá. Je primerané sa o ňu priebežne starať a potom by tak nevyzerala. A za ostatných desať rokov, nie krátke obdobie, má v rukách i náklady investičné SMER. To znamená, ak dnes vyzerá tá nemocnica tak, pretože nedostala v zásade nič na sanáciu, tak tak vyzerá. Ale zdôvodňovať týmto faktom potrebu PPP projektu na ďalšie lôžka, sa mne nezdá dobrým hospodárením.
50. schôdza NR SR - 2.deň - B. popoludní
Dátum: 2015-04-24
Poslanec: Osuský, Peter (-)
Druh vystúpenia: Vystúpenie s faktickou poznámkou

140. Ďakujem pekne, pani predsedajúca. No, samozrejme, je fajn, že tu kolega Ježík hovorí o tej správe, v ktorej je ten program sľúbený tej transparentnosti. Len, žiaľbohu, to, čo tu sa odohralo dovtedy, nie je veľmi dobrou ouvertúrou dôveryhodnosti k tomu, že príde teraz transparentnosť. A pre mňa teda transparentnosť a jej nositelia sú ľudia, ako je kolega Suchánek, setra Kovačovičová, pani Dr. Pechočiaková, ktorá keď tu bola minule zmienená, tak kolega, ktorý o veci vie iste pomerne veľmi veľa, sa trošku nervózne pokúsil o jej upozadenie alebo zníženie ako o niečom, o čom nie je vlastne veľmi hodno hovoriť. Nemci majú na to krásne slovo "herunterspielen". A musím povedať, že, naopak, ak niekde sa objavovalo niečo transparentné, tak to boli vždy statoční jednotlivci, to boli kolegovia z interného zo Žiliny, ktorí nechceli nič veľmi pre seba, ako som si všimol, ničoho sa iného nedožadovali. A v zásade najprv sme sa dozvedeli, že sú snáď kverulanti, o nič nejde. Potom sa predsa len veci trošku pohli, potom dokonca aj pán riaditeľ, ktorý hovoril, že je to úplne O.K. a že sa vymenia okná, odrazu cúvol. Samozrejme, nie celkom, že by snáď pán minister ho vyhodil, hoci mohol, lebo tie tvrdenia, čo tu zazneli, že čo má minister s manažmentom. No riaditelia sú ľudia, ktorých môže odvolať švihnúť pera. To znamená, nie je tak celkom bezbranný neborák na svojom ministerstve a tí všetci nositelia tej transparentnosti museli sami najprv nabrať odvahu, pretože systém až do tejto správy... (Prerušenie vystúpenia časomerom.)
50. schôdza NR SR - 2.deň - B. popoludní
Dátum: 2015-04-24
Poslanec: Osuský, Peter (-)
Druh vystúpenia: Vystúpenie s faktickou poznámkou

134. Ďakujem pekne, pani predsedajúca. No, miestoprísažne prehlasujem, že sa nevyviňujem a že budem hlasovať za odvolanie pána ministra. A ak niekto hovorí, že sú to len slová, tak aj to biblické "na počiatku bolo slovo" je symptomatické. Ak sú Piešťany pseudokauza, tak to je na samý úvod priznanie rezignácie v zápase so zlom, ktoré zaľahlo na slovenské zdravotníctvo, a nie je to vôbec niečo, čo môžme odsunúť stranou. Je to nosné posolstvo o tom, že ten stav, aký je, je štandard. Čiže takto to je, a to je pseudokauza, o nič nešlo, ak chcete, je to brnkačka. Nie je to brnkačka. Bol to desivý výrok. Ja možno pripisujem slovám veľký význam, ale toto povedať je jednoducho desné, je to to isté, ako povedať o čomkoľvek, čo je donebavolajúce, že o nič nejde. Takže akokoľvek sa vám zdá, že je to bezvýznamné, je to naopak, je to uhlový kameň, z ktorého pramení dôvod, že sa nepohneme. Čiže takto to bude, lebo Piešťany sú pseudokauza. Kto to tak nevidí, možno vníma význam slov inak, ja ich vnímam pomerne vážne a ja, samozrejme, vonkoncom nespochybňujem dobrú prácu kolegu ako lekára záchrannej služby či traumatológa, alebo urgentného chirurga, ale v pozícii ministerstva zdravotníctva má právomoc bdieť nad tým, aby sa veci pohli dobrým smerom. Ja som zažil ako minister Soboňa odvolával riaditeľov faxami a nie že by ich neodvolával a nemohol, odvolával a mohol. A u nás v Žiline odvolával premiér Fico, ten vari je manažment?!
49. schôdza NR SR - 7.deň - A. dopoludnia
Dátum: 2015-04-24
Poslanec: Osuský, Peter (-)
Druh vystúpenia: Vystúpenie s faktickou poznámkou

34. Ďakujem pekne, pani predsedajúca. No, kolega Martvoň asi stotridsiatykrát zdôraznil, že SMER prišiel s riešením, pravdou je, že prišiel s riešením, že občania to zaplatia. No preto aj ja som povinný to stotridsiaty prvýkrát povedať, aby občania vedeli, aké dobré riešenia SMER prináša: siahne im do pudilára a zatiahne Širokého sekeru. To je to riešenie, ale prosím. Skôr sa len zaujímam o takú zvláštnu vec, a teraz, kolega Martvoň, neberte to ako nejakú osobnú vec, ako ste prišli na ten ostatný týždeň k tej funkcii, ktorú v SMER-e plníte? Či sa o tom hlasovalo vo výbore, alebo ste sa k tomu údernícky sám prihlásil, alebo vám to dali za trest, lebo si neviem celkom rozumne predstaviť pri vysokoškolsky vzdelanom človeku, právnikovi, nádeji mladého SMER-u, že takúto vlastne svojho druhu strašne špinavú prácu prevezme na seba celkom dobrovoľne. Ale možné to je, ja som hovoril, že ten údernícky aspekt tam teoreticky do úvahy prichádza. Ale mne sa tak nejak zdá, že v svetle vašej budúcej právnickej, pedagogickej a inej, osobnej kariéry je výkon takýto niečo zvláštne. Ja mám iste pocit, že vaši kolegovia sú radi, že tú prácu odvádzate vy a nemusia ju urobiť oni a môžu tu ticho sedieť. Ale nejde mi proste do hlavy, akým myšlienkovým postupom ste sa rozhodli už dlhodobo, a za ostatný týždeň vôbec, túto úlohu plniť.
49. schôdza NR SR - 6.deň - A. dopoludnia
Dátum: 2015-04-23
Poslanec: Osuský, Peter (-)
Druh vystúpenia: Vystúpenie s faktickou poznámkou

32. Ďakujem pekne, pani predsedajúca. Kolega Jurzyca v krátkom, ale možno aj jemne prednesenom úvode uviedol veľmi vážnu skutočnosť, ktorú zhrnul do slova "zahmlievanie", a hovoril o vreckách, z ktorých pochádzajú, ide, o krytí vecí dodatočnými bankovými odvodmi, zásahmi do druhého piliera, PPP projektami. Je to presne to. Na rozdiel od obyčajného občana, ktorý keď sa dostane do spárov pôžičiek, ktoré zdanlivo vyzerali lákavo, pretože si za len 30 eur mesačne mohol, okamžite mohol dovoliť niečo, čo potom bude splácať, a keď to urobil viackrát, tak ho tieto jeho súkromné projekty dostihnú v jeho živote. Niekedy to skončí exekúciou a zažije výsledok tohto typu zahmlievania na vlastnej koži. Politici sú na tom trochu inak, lebo ich mierou a hranicou je voľba v najbližšom období, prípadne v ďalšom období, ale nie v tridsiatich rokoch trvania PPP projektu. Vedome teda zdanlivo obchádzajú realitu zaťatia sekery tým, že však sa to bude postupne splácať. Samozrejme nie oni to budú splácať, možno už budú mŕtvi, ale tí potomkovia to nájdu. A vlastne, a to je ten problém toho, že toto zahmlievanie je vlastne transformovaným smutným posolstvom, ktoré dostihlo jeho autorov, francúzskych dynastov, keď povedali: aprés nous deluge – po nás potopa. A to je presne tento spôsob uvažovania, my tu sekeru zatneme a kto ju bude vyťahovať, to nás nezaujíma, to už bude tá potopa.
49. schôdza NR SR - 4.deň - B. popoludní
Dátum: 2015-04-21
Poslanec: Osuský, Peter (-)
Druh vystúpenia: Vystúpenie s faktickou poznámkou

Ďakujem pekne, pani predsedajúca. Len malé historické okienko k úvodnému vstupu priateľa Brocku. Pokiaľ ide o tú nelásku pravých marxistov k bohatým, je táto už od čias otca zakladateľa tohto bludu vecou neoverenou, neistou a pochybnou. V duchu rímskeho „non olet“ mu, teda otcovi, zakladateľovi marxizmu celoživotne nevadili tie peniaze nadobudnuté z práce proletariátu jeho financmajstrom a dojnou kravou Fridrichom Engelsom. Musím teda povedať, že to nebolo celkom tak s tou neláskou k bohatým. A pokiaľ ide o tú finančnú situáciu živnostníkov vo vzťahu k Váhostavu, je to trošku ako vtip z čias socializmu, keď sa stretli teoretici marxizmu-leninizmu a riešili otázku, či v komunizme budú peniaze. Niektorí vraveli, nebudú. Niektorí vraveli, budú. Ale tí najbystrejší hovorili, u niektorých budú a u niektorých nebudú. A toto je presne príbeh Váhostavu. Tie peniaze podľa týchto riešení u niektorých budú a u niektorých nebudú. A zatiahne to občan.
50. schôdza NR SR - 1.deň - A. dopoludnia
Dátum: 2015-04-15
Poslanec: Novotný, Viliam (-)
Druh vystúpenia: Vystúpenie s faktickou poznámkou

62. Tá stratégia nie je len o tom, čo už tu odznelo, ale trošku aj o tom, že vystúpil pán podpredseda vlády Vážny, pán minister Čislák, pán poslanec Valocký, podarilo sa vystúpiť iba pánovi predkladateľovi Lipšicovi, je pomaly dvanásť hodín, keď dobehnú faktické poznámky, schôdza skončila, čiže podarilo sa vám, úloha je splnená, dobre ste to prečítali, opozícii sa už nepodarí dnes zrejme rozprávať o problémoch v zdravotníctve, ale nevadí, budeme o tom hovoriť inokedy. To, čo spája vystúpenie pána Vážneho, pána Čisláka a pána Valockého, je, že vy nechcete vidieť realitu. Tu sa argumentuje tým, že Medical Group napísal, že na cétečku v Piešťanoch zarobil 6 %. A to je fajn, lebo Medical Group, firma, kde niekedy vo vlastníckej štruktúre bol bývalý predseda parlamentu pán Paška, napísala, že iba 6 % na tom zarobila. Ako mi vysvetlíte skutočnosť, že prístroj Philips 128-sliceový, ktorý bol v Piešťanoch kúpený za 1,6 mil. eur, presne taký istý prístroj, dal som si bacha v kúpnych zmluvách, kúpila nemocnica v Znojme za 672-tisíc euro s DPH a nemocnica v Havlíčkovom Brode za 531-tisíc eur s DPH. Ako je to možné, že predraženie na Slovensku bolo 100-percentné? Ako je možné, že v Martine kúpili prístroj Philips za 1,45 mil. eur po očistení od ultrazvukových prístrojov a uherskohradišťská nemocnica kúpila presne tento istý prístroj Philips za 632-tisíc eur aj s DPH? Ako mi vysvetlíte, že v Martine kúpili 64-sliceový Siemens za 2,2 mil. a 128-sliceový Siemens vedelo Brezno kúpiť za 500-tisíc? Lebo Medical Group povedal, že zarobí len 6 %, to je argument?
50. schôdza NR SR - 1.deň - A. dopoludnia
Dátum: 2015-04-15
Poslanec: Novotný, Viliam (-)
Druh vystúpenia: Vystúpenie s faktickou poznámkou

30. Ďakujem pekne. Ja prijímam tú výzvu pána poslanca Lipšica, aby sme nehovorili o minulosti, ale o tom, ako zdravotníctvo funguje teraz. Ale napriek tomu si dovolím tri vety, keďže ma pán minister menoval vo svojom vystúpení. Pán minister, čo ste nám tu púšťali? Vy nám tu púšťate skutočnosť, že ministerstvo zdravotníctva odporúčalo štátnym nemocniciam, aby si posudok urobilo u štátnej inštitúcie Ústavu súdneho inžinierstva Žilina? Vy nám tu púšťate, že na ministerstve nejaký úradník hovorí o tom, že predseda zdravotníckeho výboru, toho času to bol Viliam Novotný, teda ja, hovorí, že je správne, aby posudok na štátne nemocnice robila štátna inštitúcia? Ja si za tým stojím. Čo to tu púšťate?! O čom hovoríte? Vy ste pripravili projekt novej nemocnice v Bratislave za 1,2 mil. eur cez Ernst & Young. Idete im zaplatiť ďalšie 2 mil. eur. Dokopy 3,2. A vo Vestníku ÚVO je napísané, že verejný obstarávateľ napriek mesiacom prípravy doteraz nevie presne zadefinovať, o čo ide súťažiť, čo je vlastne potreba. Za 3,2 mil. eur! A vy namietate, že niekto išiel zadať posudky na bezmála dvadsať nemocníc Ústavu súdneho inžinierstva Žilina, štátnej inštitúcii? Pán minister, predstava o zdravotníctve, o ktorom ste tu hovorili, neexistuje. Vy hovoríte o tom, že sa znižuje zadlžovanie nemocníc? V Národnom pláne reforiem, ktorý bol teraz zverejnený, ministerstvo financií očakáva dlh zdravotníctva na konci roku 2016 500 mil. eur. Vy hovoríte, že ste zastavili reexport liekov. Európska komisia voči nám začala konanie v tejto veci. Teraz tu bol eurokomisár. O čom vy rozprávate? Vy žijete v inom zdravotníctve ako občania tejto krajiny.